Ukážka z elektronickej knihy

Copyright © Michaela Zamari 2021

Cover design © Jakub Bodnár Forest Fiction 2021

Cover photo © depositphotos

Slovak Edition © Michaela Zamari 2021

ISBN 978-80-570-3485-8

ISBN PDF 978-80-974184-4-1

ISBN EPUB 978-80-974184-5-8

ISBN MOBI 978-80-974184-6-5

Vytvorenie elektronickej verzie Dibuk, s. r. o., 2022

Vytvorené prostredníctvom Publico.sk

Táto kniha nebola v pláne, ale je to to najlepšie, čo sa mi mohlo prihodiť.

Druhýkrát som čerpala zo zážitkov z dovolenky s partiou finančných poradcov, ktorá už bola vhodným námetom aj na knihu Osud nevyjednáva.

Taký malý fun fact o mne, tiež som sa im miešala do povolania a skúšala, či by to bolo pre mňa. Ich prácu si veľmi vážim a nebyť finančného poradenstva, možno by som si nemala za čo vydávať knihy, lebo by som všetko rozhajdákala na cestovanie.

Čo síce tiež robím, ale už som našla mieru.

Keď som ale videla ten zápal u zabehnutých finančníkov, uvedomila som si, že presne to isté cítim pri knihách a pri predstave, že sa im budem venovať naplno. Každý máme k dispozícii spravodlivo pridelených „len“ 24 hodín v rámci jedného dňa a ja som vedela, že by som nemohla rovnako poslúžiť klientom a mapovať pre nich finančnú situáciu, aj čitateľom a vkladať do príbehov kus zo seba.

Dokonca aj dočasní kolegovia mi to videli na očiach a odhadli, kde budem o pár rokov ešte skôr, ako ja sama.

Tak som sa rozhodla, lebo iba jedno volanie bolo silnejšie.

Dnes som už dokázala, že to neboli len silné reči, ale najmä silná túžba. Toto je desiaty knižný titul, ktorý nesie môj autorský pseudonym, a nebol v pláne, pretože predbehol ďalšie námety, ktoré pre vás chystám.

Teraz si však užite tento a dajte mi vedieť, či sa vám príbeh novej dvojice páčil.

Instagram.com/michaelazamari

Facebook.com/MichaelaZamariOfficial

Venovanie a poďakovanie

Túto knihu špeciálne venujem (a zároveň ďakujem):

Ivke, lebo ma naviedla na zoznamku, z ktorej sa vykľula skúsenosť použiteľná aspoň pre knihu (a ešte som sa z nej neodhlásila :)).

Ľubke, cozylittlereader, pretože jej výnimočné prírodné tetovanie ma inšpirovalo ku krásnej súčasti hlavnej hrdinky.

Baji, za to, ako ma priam donútila sadnúť si za laptop a začať písať túto neplánovanú knihu, hoci sme mali rozpracovanú našu spoločnú (ktorá vyjde v roku 2022 a máte sa na čo tešiť!).

Siske, Gabike a Kubkovi, lebo prijali šibeničný termín, aby sme na poslednú chvíľu vydali moju neplánovanú knihu, a neposlali ma do kelu, aj keď mohli. Ste najlepší!

Čitateľom a fanúšikom, ktorí ma na Instagrame podporovali od prvej chvíle. Ďakujem aj za vašu interaktivitu, keď ste si napríklad pri hlavnom hrdinovi presadili veľké tetovanie namiesto malého. Nuž, máte to mať.

Tlačiarni a špeciálne pánovi Jirkovi M., pretože bez Vášho rozhodujúceho áno by boli všetky ostatné snahy vedľajšie a vianočný darček by sa odložil na neurčito. A to by sme nechceli.

Chalanovi v call centre nemenovaného operátora, ktorému by som sa pokojne poďakovala (za inšpiráciu) aj osobne, ale keď som tento rok konečne zvažovala prejsť ku konkurencii, nemala som naňho číslo.

Tebe (Ty sa tu už nájdeš), čo máš rovnako sexi hlas a pripomenulo mi to, že inšpiráciu niekedy netreba odkladať na neskôr, práve vo chvíli, keď som zvažovala, či teda idem do toho. Takže vďaka.

V neposlednom rade ďakujem viac ako tuctu impulzov, ktoré do mňa od augusta 2021 dobiedzali, a hlavne vesmíru, ktorý vo mne vznietil nápad napísať príbeh mimo môjho „edičného plánu“, keď som hľadala destináciu a ubytovanie na dovolenku, na ktorú som nakoniec nešla. Jeden rezort, jeden pohľad, jedno vnuknutie a teraz v ruke držíte túto knihu. Ďakujem za najlepší predčasný vianočný darček! Rozbaľte si ho bez zbytočného otáľania, ako som to urobila ja.

A užite si ho!

Playlist ku knihe

Beautiful Day – Navarra & Cara Melín

Symphony – Forester

Summer Feeling – Matoma feat. Jonah Kagen

We Cry – JP Cooper

Deep End – Noro

Mal Acostumbrao – Mau y Ricky feat. Maria Becerra

In My Memory – No Treasure (2021 Chill Edit)

Pendejo – Enrique Iglesias

Fire in the city – Lost Frequencies

Techno Prank – Dubdogz

Love So Hardcore – SRTW, Mauve & Noile ft. CLOSR

Coming home – Hugel feat. Jimmy Hennessy

Just Like Fire (Wideboys Remix) – Pink

Ships + Tides – One Republic

Juju – Zubi, Anatu, Rusalka

I'm Not A Cynic – Alec Benjamin

Sunday Sunshine – Young Rising Sons

Little Bit Of Love – Anders Sohn

You're The One – Blines

Anxious – Dennis Lloyd

L'altra dimensione – Måneskin

Justin Bieber – B Young

Let Us Drive – Leviro feat. Linus Bruhn

In My Mind – Alok & John Legend

Waiting – Kia Love feat. JT bangs

No Good − Harry Hudson

Maybe − Rich Poverty, Arild Aas & MaSkien

The Magic Bomb (Extended Mix) – Hoang Read

Hotel Fellatio – Dubdogz, Ida Corr & Hedegaard

Dancer In The Dark (Pete Bellis & Tommy Remix) – Marc Philippe

Wicked Game – Hauser

Nobody (Club Mix) – David Penn

Shivers – Ed Sheeran

For Tonight – Giveon

Meet Me At Our Spot – Willow, The Anxiety,

Tyler Cole

A Nossa Vez – Calema

Sin Ley – Melody

Nádherné Tenerife, muži so sexi hlasom, nedorozumenia v písomnej komunikácii, unáhlené závery a pochybnosti existujú aj v reálnom svete, zvyšok som si vymyslela pre potreby tohto príbehu.

Prológ

Volá mi!

Pri pohľade na meno volajúceho som sa rozochvela. Nedvíhať!!!

Áno, nie je to meno v pravom zmysle slova, ale iba jeden muž v mojom živote, ktorého skutočné meno som nepoznala, mal takú výdrž. Pretože volal ako pracovník mobilného operátora.

Konkurencia toho, ktorému som sa opäť zaviazala a vedela som, že tento chlap ma sfúkne ako malé nesvojprávne dievčatko.

Bez hanby. Teda, on ju má zjavne vyoperovanú, zato ja sa pri ňom cítim ako najneposlušnejšie decko na dospeláckom ihrisku.

Zakaždým mi vyčistí žalúdok, že som sa zaviazala svojmu dlhoročnému operátorovi, aj keď u nich by som mohla dostať lepšiu cenu.

Vraj.

Preto Nedvíhať. Preto tri výkričníky. Už mi totiž volal trikrát. Každé dva roky.

Môžeme to po šiestich rokoch nazvať vážnym vzťahom?

Prinajmenšom on to vážne bral. Nanajvýš seriózne, až som nevedela, či sa smiať, alebo plakať.

„Nechceš to zdvihnúť?“ spýtala sa kolegyňa, ktorej narodeniny sme práve oslavovali.

Preto som mala v jednej ruke vibrujúci telefón a v druhej pohár Prosecca.

Nechceš to zdvihnúť?

Inokedy by som nechcela. Prišlo mi zle od žalúdka, že mu musím opätovne vysvetľovať, že volá neskoro, pritom som mu sama povedala, kedy približne má volať, dočerta.

Približne, keďže väčšinou som si konkrétny dátum predĺženia zmluvy nepamätala a tento rok sa to zbehlo nejako priskoro.

Dnes to ale bolo iné, než po minulé roky, pretože som si spomenula na sľub, ktorý som dala sama sebe, keď som pred tromi mesiacmi ukončila trojročný vzťah.

Ak zavolá, nenecháš si ujsť (možno) poslednú príležitosť! Každá totiž môže byť posledná.

Nechápte ma zle, posledný polrok vo vzťahu som fungovala iba na zotrvačnosť, inak by som sa tak rýchlo neoklepala.

No sme kamoši, ukončili sme to s rozumom a mám doživotnú zľavu na starostlivosť o zuby.

Aj chrup, za ktorý sa nemusím hanbiť, lebo ma prehovoril na neviditeľný strojček, ktorý napravil všetko potrebné. Mimochodom, je to super metóda, ak sa nechcete prejedať. Teda, aspoň u mňa to fungovalo. Keď som si musela pred a po každom jedle odbehnúť na toaletu a riešiť oštaru so strojčekom, dvakrát som si rozmyslela, čo a kedy zjem. Tutovka.

Ale to už odbáčam.

Naspäť k tomu, kto mohol byť na druhom konci linky.

Mali by ste o ňom niečo vedieť. Nepoznám jeho meno, vek ani stav. Poznám iba jeho hlas.

Najsexi hlas, aký kedy moje uši počuli.

Uvažovala som, či je na majiteľovi takého príjemného hlasu príťažlivý aj zvyšok.

Iný volajúci by už dávno položil, ale tento mal výdrž, akoby pokojne počkal až do vybitia baterky.

„Prídeš za nami?“ spýtala sa ma kolegyňa, keď si všimla moju roztrieštenosť.

Mlčky som prikývla a prešla prstom po zelenom slúchadle.

Cez telefón sa mi predsa nemôže nič stať, no nie?

„Prosím?“ ozvala som sa krotko.

„Dobrý deň, volám z...“ V tej chvíli som prestala vnímať jeho nacvičený úvod a ponorila sa do toho hlasu. Vedela som, že ak nič iné, neskôr mi poslúži ako oživená spomienka. A s ňou sa dá tiež všeličo zažiť...

„Už sme spolu volali a mám poznačené, že teraz by vám mala končiť zmluva na paušál,“ dokončil.

„Áno,“ odvetila som a nervózne preglgla, „až na to, že sa už skončila.“

„Čiže...“ Doriti, ten hlas je ako paralyzátor!

Zakázala som si rozplývať sa nad ním.

Výčitka je na ceste.

„A už som ju predĺžila.“

Tri.

Dva...

„To... ale... prečo?“ V jeho hlase bolo počuť, že je maximálne rozhorčený, ale kódex mu nedovolí vybehnúť na mňa bez varovania.

„Dali mi dobrú ponuku a...“

Ten drzáň ma ani len nenechal dohovoriť.

„Akú?“ spýtal sa drsne.

„Výhodnú.“

„A to je...“ nabádal ma držiac sa na uzde.

Vedel ma zahnať do úzkych, že som sa ani len nepozastavila nad tým, kedy je to za hranicou neprofesionality.

„Osemnásť eur.“

„Za čo?“

Vzdychla som si. Nemala som chuť debatovať o tom, čo je už passé. Radšej by som chcela vedieť, ako sa volá.

„Za všetko,“ hlesla som frustrovane.

„Takže vám dali neobmedzené volania do všetkých sietí, nekonečné dáta a...“

„Tuším tam je obmedzenie, ale za posledné roky som ho neprešvihla, čiže je to nepodstatné.“

„U nás to môžete mať za sedemnásť eur,“ precedil pomedzi zjavne stisnuté zuby. Aspoň tie som si vedela živo predstaviť.

Vážne, ideme sa handrkovať pre jedno euro?

„Povedzte mi, prečo chcete platiť viac, keď nemusíte?“ spustil svoju prednášku. Vedel použiť taký tón, akoby vypočúval svedka v kriminálnom prípade storočia a potrebuje od neho dostať odpoveď, za ktorú ho šéf potľapká po ramene.

„Ja neviem, to euro mi nestálo za to, aby som sa nad tým tak zamýšľala.“

„Dvanásť.“

„Čo dvanásť?“

„Dvanásť eur za rok. Dvadsaťštyri za dva,“ upresnil ako nejaký pripečený matematik.

S tým rozdielom, že ten hlas mal od pripečeného veľmi ďaleko.

„Ja...“ Už vyhral. Vedel, že má pravdu a cítila som, ako mi naloží.

„Nerozumiem, prečo...“ spustil plejádu nepriestrelných argumentov.

Nakladal mi, nakladal, až som precitla a uvedomila si, že nie je správne nechať si rozkazovať od kohokoľvek cudzieho len preto, že ma šialene sexi hlas.

Stihla som aj dopiť svoje Prosecco. Zrejme to bol spúšťač dávky trúfalosti, ktorá ma zrazu posadla. Pijem veľmi sporadicky, preto mi stačí pár glgov.

A už som naozaj nemala čo stratiť. Mal moje číslo, možno aj meno, ale to by nebol dostatočne citlivý a lákavý materiál pre médiá. Nič by z toho nevyťažil.

Zato ja... som mala možno poslednú šancu.

„Dobre, toto zrejme nevyriešime. A teraz vám niečo poviem ja,“ pritvrdila som. V duchu som pocítila hrdosť na svoj silný prejav.

Koniec ukážky

Table of Contents

Titulná strana

Tiráž

Táto kniha nebola v pláne, ale je to to najlepšie, čo sa mi mohlo prihodiť.

Venovanie a poďakovanie

Playlist ku knihe

Prológ

PRVÁ ČASŤ

DRUHÁ ČASŤ